Vrou bly in aanhouding ná polisieman se moordMandlenkosi Happy Thwala (Foto: Verskaf) Zanele Mkhonto (28), die vrou wat verdink word dat sy ŉ polisiebeampte vyf keer met sy dienspistool geskiet het, bly in aanhouding. Mkhonto het Vrydag in die Kabokweni-landdroshof in Mpumalanga verskyn. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê die saak is tot 23 Augustus uitgestel vir ŉ formele aansoek om borgtog. Maroela Media het vroeër berig Mandlenkosi Happy Thwala (45) is op 3 Augustus dood aangetref in sy huis in die Gedlembane-nedersetting by Pienaar in Mpumalanga. Thwala is na bewering vyf keer met sy eie dienspistool geskiet – twee keer in die kop en drie keer in sy bolyf. Mkhonto is kort daarna in hegtenis geneem vir haar beweerde betrokkenheid by sy dood. Sy was glo in ŉ verhouding met die oorledene.